Leopardgekkoer er nattdyr. De lever i et av jordas varmeste og tørreste områder. Med sin tynne gekkohud er de dårlig utrustet for å leve under intens sollys, og tilbringer dagen i sprekker og huler eller under steiner. De kommer først fram i skumringen og jakter på smådyr som utnytter de kaldere tidene av døgnet. De store øynene gir dem godt nattsyn og de jakter først og fremst med synet. I de kalde månedene av året går de i dvale.